钦定古今图书集成/方舆汇编/职方典/第1324卷 > 《甃沿河水城记》谭大初
## 钦定古今图书集成/方舆汇编/职方典/第1324卷 > 《甃沿河水城记》谭大初

雄之为州，自五代南汉乾和始；州之为南，自宋开宝
始。浈、昌二水合流，故附邑曰浈昌；易浈为保，则自宋
宣和始。元为路，皇明革路为府、县因之。旧城凡三：刱
于皇祐壬辰者曰斗城，筑于至正乙巳者曰顾城；甃
于正德戊辰者曰新城。斗城尚矣，顾城虽卑，犹可坚
守。独新城南面滨河，水栅难固，百夫啸聚，与无城同。
余昔修《郡志》，盖逆忧之。十年前奸宄弄兵，瞷我无备，
犯我郊关，猖獗蔓延，殆无宁岁。四民荼毒，所不忍言。
隶册籍者既乏精强，应召募者漫无纪律。士民合词
恳于当道，佥曰修水城便。然时诎举赢，上下难之。顷
因翁源之师，分巡兵宪仁山刘公稳虑其侵轶，民且
无恃，乃亲临相度，毅然以为己任。人曰劳，则曰吾能
劳；人曰费，则曰吾能费。移檄于郡守安福欧阳公念。
议既克协，二守南昌张公尚先期别委，则专属之郡。
推桂林张公高，经始于乙丑冬十月，落成于丙寅春三月。东起小梅关，南抵西津桥，长凡五百一十丈，高
凡二十有五尺。雉堞鳞次，仡仡言言。因江为池，家自
为守。增前人之未备，“杜奸宄之觊觎，厥功伟哉！”是举
也，沿河居民，有力者自办工料，无力者计产相资。费
罔官损，役匪民妨调停剂量，综理其凡者，郡守欧阳
公也。任劳任怨，兼总条贯者，郡推张公也。分丈并工，
各奏尔能者，经历贺君尚志、县丞吴君臻、主簿范君
大行、巡检姜君也。士民王重、汪鹗等，砻石请纪之。大
初乐观厥成，因谂于众曰：“古今称盗起者，必曰民穷；
弭盗者，必曰惇德。故地虽利，不如人和。所谓圣人有
金汤者，不专于高城深池也。继自今，诘戎兵，广储畜，
均里甲，薄征徭，余于在位仁贤，三致意焉。崇节俭，黜
浮奢，敦本实，戒游惰，余于乡井旄倪，三致意焉。是为
记。”